ฝ่าดงร่ม
ม็อบต่อต้านรัฐบาลจีนของนักศึกษาในฮ่องกงดูเบาลงแล้ว แต่ดูท่าทางแล้วสัปดาห์นี้ยังไม่สงบเรียบร้อยซะทีเดียว ฉะนั้นนักท่องเที่ยวไทยจึงชะลอเดินทางไปฮ่องกง เหมือนตอนที่บ้านเรามีม็อบกีฬาสีเปี๊ยบเลย
6 ต.ค. 2557

ม็อบต่อต้านรัฐบาลจีนของนักศึกษาในฮ่องกงดูเบาลงแล้ว แต่ดูท่าทางแล้วสัปดาห์นี้ยังไม่สงบเรียบร้อยซะทีเดียว ฉะนั้นนักท่องเที่ยวไทยจึงชะลอเดินทางไปฮ่องกง เหมือนตอนที่บ้านเรามีม็อบกีฬาสีเปี๊ยบเลย 
ใครๆ เขางดไปฮ่องกงกัน เพราะปัญหาเรื่องความปลอดภัย แต่ ดร.รุ่ง มัลลิกะมาส ผู้อำนวยการอาวุโส สายนโยบายเศรษฐกิจการเงิน อดีตโฆษกแบงก์ชาติ มีภารกิจต้องเดินทางไปฮ่องกง ในช่วงประมาณวันที่ 69 ต.ค. ทั้งที่การชุมนุมยังไม่มีทีท่าว่าจะยุติ แค่เบาบางลงเท่านั้นเอง 
ว่าแต่ภารกิจสำคัญที่ทำให้ ดร.รุ่ง ต้องเดินทางไปฮ่องกง คือไปอบรมการเป็นโฆษกธนาคารกลางที่ดี ซึ่งเป็นโปรแกรมอบรมที่จำเป็นอย่างยิ่งสำหรับคนที่อยู่ในตำแหน่งนี้ 
แต่ ดร.รุ่ง โยกย้ายตำแหน่งไปแล้ว ก็ยังต้องไปอบรมงานหน้าที่เก่าอีก ก็เพราะตอนได้รับแต่งตั้งเป็นโฆษกแบงก์ชาติใหม่ๆ เคยมีการทำเรื่องเสนอขออนุมัติไปอบรมการเป็นโฆษกที่ดีไว้ 
อุต๊ะ
หลายเดือนผ่านไป เรื่องเพิ่งจะผ่านความเห็นชอบและมาอนุมัติให้ไปในยามมวลมหาประชาชนฮ่องกงลุกขึ้นมากางร่มประท้วงรัฐบาลจีน อาจจะทำให้การเดินทางขลุกขลักบ้าง 
งานนี้จะเปลี่ยนตัวคนไปอบรมเป็น จิรเทพ เสนีย์วงศ์ ณ อยุธยา โฆษกแบงก์ชาติคนล่าสุดก็ไม่ได้ เพราะกำหนดการนี้จองกันมานาน แล้วก็ระบุชื่อคนไปอบรมชัดเจน เปลี่ยนไม่ได้ 
ฉะนั้น ไม่ว่าขณะนี้มาดามรุ่งจะแขวนไมค์ และหันไปเอาดีในการเป็นนักวิชาการเต็มตัวแล้ว ก็ยังต้องแสดงสปิริต ฝ่าดงร่มไปตามกำหนดการเดิมอยู่ดี 
แต่ไปอบรมครั้งนี้ก็ไม่เสียของ เพราะ ดร.รุ่ง ยังออกมาแถลงข่าวเป็นครั้งคราว ถ้ามีเรื่องเกี่ยวข้องในความรับผิดชอบ เพียงแต่ไม่ถี่เหมือนเมื่อก่อนเท่านั้นเอง และความรู้ที่ได้ไม่ไปไหนเสีย ถ้าในอนาคตได้โปรโมทขึ้นมาเป็นผู้บริหารระดับสูงของแบงก์ชาติ ทีนี้จะมีวิธีรับมือกับสื่ออย่างสบาย
ใครรักใครห่วงมาดามรุ่ง ก็มอบเครื่องรางของขลังให้พกติดตัวไปด้วยเพื่อความอุ่นใจ ก็เป็นไอเดียที่ดีไม่หยอก
ยังไงก็ขอให้มาดามเดินทางปลอดภัย กลับมาเป็นขวัญใจสื่อนะค้า